Lars Berrum

Lars Femanger Berrum (født 2. juni 1986 i Oslo) er en norsk komiker og programleder. Han vokste opp på Bærums Verk, og er utdannet sykepleier fra Høgskolen i Oslo. Berrum var tidligere norgesmester i karate.

Karateutøver 
Han er 198 centimeter høy. Som utøver av kampsporten karate er Lars Berrum tidligere norsk og nordisk mester i kumite (kamp). Han representerte Norge i verdensmesterskapet i karate i 2004, 2006 og 2008. Berrum har mottatt Bærum kommunes idrettsstipend.

Underholdningsartist 
Berrum opptrer som stand-up-komiker, på humorshow og spiller improvisasjonsteater. Han jobbet fra 2011 til 2013 som fast «sidekick» i radioprogrammet Martin Beyer-Olsen Live på NRK P3, og var første halvdel av 2013 programleder i Boller og Burritos på samme kanal. På P3s nett-tv har han medvirket i de korte seriene Kjendisprat med Lars Berrum, Festivalhjelpen og Ukas nyheter med Lars og Olli. I 2014 ledet Berrum sammen med Martin Beyer-Olsen det absurde «talkshowet» Berrum & Beyer på NRK 3, og sketsjeprogrammet Norske Fordommer i 2015. De to startet 5. oktober 2018 opp med podkasten Berrum & Beyer snakker om greier. Under Humorprisen 2019 vant de klassen «Årets morsomste podcast» for Berrum & Beyer snakker om greier.  Berrum har også vært dommer i programmet Lipsync Battle på TV 2 Humor.

Berrum debuterte med sitt første soloshow Tuttifruttiland 6. februar 2019 på Nieu Scene i Oslo. Sammen med lydmann Martin Beyer-Olsen og kameramann Christopher Helberg hadde han forestillinger i Stavanger, Kristiansand og Bergen. Tuttifruttiland beskrives av ham selv som «et helt vanlig standupshow med Henrik Ibsen som rød tråd».

Berrums andre soloshow med navn Amor Fatigue beskrev han selv som «et helt vanlig standupshow med Nietzsche som rød tråd». Showet hadde premiere 2. september 2021 på Nieu Scene i Oslo.

Referanser

Norske komikere
Norske karateka
Fødsler i 1986
Norske sykepleiere
Norgesmestere i karate